SKRIFTLIG FORESPØRGSEL E-2022/01

af Elizabeth Lynne (ELDR) til Rådet

(12. juli 2001)

Om: Amerikansk undersøgelse om opfordring af børn til utugt via Internettet

Agter Rådet at træffe nogen foranstaltninger med henblik på at behandle de seneste resultater af nogle amerikanske undersøgelser, hvoraf det fremgik, at ét ud af fem børn, som regelmæssigt surfer på Internettet, er blevet kontaktet af fremmede med henblik på sex mindst én gang inden for det sidste år. Undersøgelserne tyder på, at hverken internetfiltre eller forældres kontrol med børnenes brug af Internettet mindeskede sandsynligheden for, at et barn blev opfordret til utugt af en fremmed på Internettet. Da Internettet er verdensdækkende, er det lidet sandsynligt, at disse tendenser optræder isoleret i USA. Agter Rådet derfor at foretage en tilsvarende europæisk forskning, der bygger på de amerikanske resultater? Kan Rådet endvidere se, at sådanne undersøgelser gør det nødvendigt, at der træffes yderligere foranstaltninger inden for dette område på europæisk plan, som er baseret på STOP og Daphne programmerne og det nyligt vedtagne initiativ fra det svenske formandskab vedrørende bekæmpelse af seksuel udnyttelse af børn og børnepornografi? I bekræftende fald, hvilke foranstaltninger er planlagt for fremtiden?

Den vigtigste undersøgelse, jeg henviser til er følgende: Kimberly J. Mitchell, PhD; David Finkelhor, PhD; Janis Wolak, JD, Risk Factors for and Impact of Online Sexual Solicitation of Youth. Journal of the American Medical Association, Vol 285, No. 23, June 20, 2001.

Der foreligger også en tilsvarende rapport fra Pew Internet and American Life Project. Denne bliver meget snart offentliggjort i sin fulde længde.

Svar

(6. december 2001)

Rådet ser med bekymring på misbruget af Internettet, specielt når der er tale om børn. Fællesskabet er allerede aktivt beskæftiget med beskyttelse af mindreårige inden for audiovisuelle tjenester og informationstjenester, jf. Rådets henstilling af 24. september 1998 om beskyttelse af mindreårige og den menneskelige værdighed inden for audiovisuelle tjenester og informationstjenester(1), som også har nær forbindelse med den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net.(2) Sidstnævnte handlingsplan var en følge af Kommissionens meddelelse om ulovligt og skadeligt indhold på Internettet.

For så vidt angår henstillingen, som faktisk er EF's første juridiske instrument på dette område, skal det også bemærkes, at Kommissionen har offentliggjort en evalueringsrapport om dens gennemførelse (27. februar 2001), og at Rådet den 26. juni 2001 vedtog konklusioner(3) vedrørende denne evalueringsrapport, hvor det opfordrer medlemsstaterne og Kommissionen til inden for deres respektive kompetenceområder at fortsætte arbejdet med at fremme gennemførelsen af henstillingen.

I denne forbindelse vil Rådet gerne påpege, at det igangværende Stop II-program, der blev vedtaget den 28. juni 2001, løber indtil udgangen af 2002, og at Daphne-programmet, der blev vedtaget den 24. januar 2000, løber indtil udgangen af 2003. Det er endnu for tidligt at udtale sig om en eventuel opfølgning af disse programmer.

(1) EFT L 270 af 7.10.1998.

(2) EFT L 33 af 6.2.1999.

(3) EFT C 213 af 31.7.2001.